U-I-246/12
Natisni
Opravilna št.:
U-I-246/12
Datum odločitve:
19. 11. 2012
ECLI:
ECLI:SI:USRS:2012:U.I.246.12
Akt:
Zakon o davku na motorna vozila (Uradni list RS, št. 72/06 – uradno prečiščeno besedilo in 9/10) (ZDMV), 3. čl.
Izrek:
Pobuda za začetek postopka za oceno ustavnosti 3. člena Zakona o davku na motorna vozila (Uradni list RS, št. 72/06 – uradno prečiščeno besedilo in 9/10) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
1A Avto, d. o. o., in drugi
Datum vloge:
28. 9. 2012
Vrsta odločitve:
sklep
Vrsta rešitve:
zavrženje
Dokument:
US29907
Dokument v PDF obliki:
U-I-246-12.pdf
138 KB
Prenesite datoteko
U-I-246/12-5
19. 11. 2012
SKLEP
Ustavno sodišče je v postopku za preizkus pobude družbe 1A Avto, d. o. o., in drugih, ki jih zastopa Odvetniška družba Čeferin, o. p., d. o. o., Grosuplje, na seji 19. novembra 2012
sklenilo:
Pobuda za začetek postopka za oceno ustavnosti 3. člena Zakona o davku na motorna vozila (Uradni list RS, št. 72/06 – uradno prečiščeno besedilo in 9/10) se zavrže.
OBRAZLOŽITEV
1. Pobudnice izpodbijajo v izreku navedeno določbo Zakona o davku na motorna vozila (v nadaljevanju ZDMV), ki obdavčuje motorna vozila, ki se dajo prvič v promet ali se prvič registrirajo na območju Republike Slovenije. Izpodbijana določba naj bi bila v neskladju z 2. členom, drugim odstavkom 14. člena, 33. in 74. členom Ustave.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Prvi odstavek 8. člena ZDMV predvideva obračunavanje davka na motorna vozila prek davčnega obračuna za koledarski mesec le za davčne zavezance, proizvajalce motornih vozil ali osebe, ki zaradi opravljanja dejavnosti trgovine z motornimi vozili pridobijo iz druge države članice Evropske unije motorno vozilo, ki še ni bilo predhodno začasno ali trajno registrirano v drugi državi in katerega tip je bil homologiran v skladu s predpisi o ES-homologaciji ter zanj izdano potrdilo o skladnosti tipa SA. Davčnim zavezancem, ki pridobijo motorno vozilo iz druge države članice Evropske unije in niso dolžni obračunavati davka v skladu s prvim odstavkom 8. člena ZDMV, pa davek odmeri davčni organ z odmerno odločbo (prvi odstavek 8.a člena ZDMV).
4. Pobudnice zatrjujejo, da uvažajo rabljena vozila, ki so kot taka že bila registrirana zunaj območja Republike Slovenije. Izpodbijana določba ZDMV zato nanje ne učinkuje neposredno, temveč posredno prek odmerne odločbe davčnega organa. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnice ne izkazujejo pravnega interesa za začetek postopka za oceno ustavnosti izpodbijanih zakonskih določb. Zato je Ustavno sodišče njihovo pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik